ٽرينيڊاڊ ۽ ٽوباگو

ٽرنيڊاڊ اينڊ ٽبيگو

 جنھن جو سرڪاري نالو ريپبلڪ آف ٽرنيڊاڊ اينڊ ٽبيگو آھي ۽ اھو جاڙن ٻيٽن جو ملڪ پڻ سڏيو ويندو آهي ڪيريبين سمنڊ ۾ ويسٽ انڊيز جو ڏکڻ پاسي سڀ کان پري وارو ٻيٽ آهي. ھي ملڪ گريناڊا  جي ڏکڻ ۾ 130 ڪلوميٽرن جي فاصلي تي، وينزويلا جي ساحل کان 11 ڪلوميٽرن جي فاصلي تي واقع آهي. ھن جو بحري سرحدون اتر اوڀر م بارباڊوس، اتر اولھ ۾ گريناڊا، ڏکڻ اوڀر ۾ گيانا، ڏکڻ ۽ اولھ ۾ وينزويلاجي بحري سرحدن سان ملن ٿيون يا شامل ٿين ٿيون. 
 تاريخ 

ٽرنيڊاڊ جو ٻيٽ 1498 ۾ ڪرسٽوفر ڪولمبس جي آمد کان وٺي اسپين جي ڪالوني رھيو ۽ ان جو قبضو 1797 تائين جاري رھيو جو ان سال اتي اسپين جي آخري گورنر ڊون جوز ماريا چيڪان ھي ٻيٽ برطانوي بحري ٻيڙن جي ڪمانڊر سر رالف ايبرڪرومبي جي حوالي ڪري ڇڏيوCarmichael, pp. 40–42.ان عرصي دوران ٽبيگو وارو ٻيٽ مختلف طاقتن جي قبضي ۾ ايندو رھيو. پھرين اسپين، پوء برطانيا، پوء فرانس ، پوء نيدرلينڊز، پوء آمريڪا ۽ پوء 1802 ۾ اميئا واري معاهدي تحت ٻئين ٽرنيڊاڊ ۽ ٽبيگو علحده  برطانيا ۾ شامل ڪيا ويا ۽ 1889 ۾ ٻنھي جو انضمام ڪري ھڪ ڪيو ويوCarmichael, p. 52.1834 ۾ غلامي جي خاتمي ھن ملڪ جي کنڊ جي صنعت کي ڌچڪو رسايو. غلامن واري انساني وسيلي جي جاء تي ڪانٽريڪٽ تي مزدور انڊيا مان گھرائي ڪمي پوري ڪئي وئي جيڪو سلسلو 1845 کان 1917 تائين جاري رھيو جنھن سان کنڊ ۽ ڪوڪا جي صنعت ۾ وڏو چاڙھ آيو.  
1910 ۾ ھتي تيل دريافت ٿيو جيڪو ھن ملڪ جي اھم برآمد ۾ شامل ٿي ويو. 1962 ۾ ھي ملڪ آزاد ٿيو. تيل ۽ گيس جي ڪري ھي ملڪ ڪيريبين ٻيٽن ۾ سڀ کان وڌيڪَ خوشحال آھي. ھن ملڪ ۾ ڏوھن جي تعداد ۾ اضافي ڪري سياحت ڪافي متاثر ٿي آھي.

 جاگرافي 


ھن ملڪ جي جاگرافيائي بيهڪ 11 00 N, 61 00 W تي آهي. ملڪ جي پکيڙ  5,128 چورس ڪلوميٽر آهي جيڪا سموري خشڪي آھي. پکيڙ م ھي ملڪ دنيا ۾ 174 نمبر تي آهي. ھن ملڪ جي ڪابہ زميني سرحد ڪانہ آھي. بحري سرحد 362 ڪلوميٽر اٿس. سمنڊ اندر سرحدي علائقي جي دعویٰ 12 ناٽيڪل ميل ۽ مخصوص معاشي زون جي دعویٰ 200 ناٽيڪل ميل اٿس. ملڪ جا ٻيٽ اڪثر ميداني ۽ ننڍين ٽڪرين وارو اھن ۽ جبل بہ انھن تي گھٽ اوچائي وارا آھن. ملڪ جي سراسري اوچائي  سمنڊ جي سطح کان 83 ميٽر بلندي تي اھي. ملڪ جو سڀ کان وڌيڪَ اوچو مقام آيل سيرو ڊيل آريپو آھي جنھن جي اوچائي 940 ميٽر آھي.

 آبھوا 
ٽوپوگرافي

ھتان جي موسم ٽراپيڪل آھي. برساتي موسم ھتي جون کان ڊسمبر تائين ھلندي آھي.

 معدنيات ۽ قدرتي وسيلا 
ھتي پيٽرول ، قدرتي گئس ۽ اسفالٽ ڪثرت سان ملن ٿا.

 زراعت 
ھتان جي زرعي زمين ڪل پکيڙ جو 10.6 سيڪڙو آھي جنھن مان 4.9 سيڪڙو پوکيءَ لائق آھي. مستقل پوک زرعي زمين جو 4.3 سيڪڙو تي ٿئي ٿي، 1.4 سيڪڙو زرعي زمين تي مستقل چراگاھون ۽ 44 سيڪڙو تي ٻيلا آهن . 2012 تائين آبپاشي زمين 70 چورس ڪلوميٽر ھئي. آبادي جو گھڻو تعداد ٽرنيڊاڊ ۾ ان جي اولھ واري حصي ۾ ۽ ٽبيگو جي ڏکڻ واري حصي ۾ آھي.

 آبادي 
ھتان جي آدمشماري جولاءِ 2017 ۾ 1,218,208 ھئي ۽ دنيا ۾ ھن ملڪ جو نمبر 160 ھيو. ھتان جي ماڻھن کي عام طور تي ٽرنيباگونين چوندا آهن. ھتان جي ماڻھن ۾ ھندوستاني يا ايسٽ انڊين 35.4 سيڪڙو، آفريڪي 34.2 سيڪڙو، گاڏڙ 15.3 سيڪڙو آھن. ملڪ جي سرڪاري ٻولي انگريزي آهي. ھتي جا 32.1 سيڪڙو ماڻهو پروٽسٽنٽ، 21.6 سيڪڙو رومن ڪيٿولڪ، 18.2 سيڪڙو ھندو، 5 سيڪڙو مسلمان آهن.

 نالو 


ملڪ جو نالو ريپبلڪ آف ٽرنيڊاڊ اينڊ ٽبيگو آھي. ڪرسٽوفر ڪولمبس جڏهن ھتي ٽيون دفعو 31 جولاءِ 1498 ۾ آيو تہ ھتان جي وڏي ٻيٽ کي لا اسلا ڊي لا ٽرنيڊاڊ جو نالو ڏنائين جنھن جي معني آهي: ٽرنٽي وارو ٻيٽ. ننڍي ٻيٽ تي آبادگارن تماڪ جو فصل پوکيندا ھئا ۽ ماڻھو تماڪ پڻ ڇڪيندا هئا. ٽبيڪو (تماڪ) لاء اسپيني ٻولي ۾ لفظ ٽبيگو استعمال ٿيندو آهي جيڪو نالو تماڪ جي فصلن جي ڪري يا ٻيٽ جي بناوٽ سگار جھڙي ھجڻ جي ڪري ان تي نالو پئجي ويو.

 سياسي ۽ قانوني نظام 

ھتان جو سياسي نظام پارلياماني جمھوريت آھي. حڪومتي گادي پورٽ آف اسپين نالي شھر ۾ آھي جيڪو ٽرنيڊاڊ ٻيٽ تي 10 39 N, 61 31 W جاگرافيائي بيهڪ تي واقع آهي.
ملڪ جي انتظامي تقسيم تحت 9  خطا، 3 بورو، 2 شھر ۽ ھڪ وارڊ آھن. 
خطا:ٽالپارو يا ٽاباڪئائيٽ، ڊيئيگو مارٽن،  ريئو ڪليرو، ڊيبي، پرنسيس ٽائون، سئنگري گرئنڊي، سان جوئان يا لئوينٽل ، سپاريا ۽ ٽوناپونا
برو يا ضلعا:آريما، چاگوئاناس ۽  پوائنٽ فورٽين
 شھر: پورٽ آف اسپين ۽ سان فرنئنڊو
 وارڊ: ٽبيگو

ملڪ جو موجوده آئين 1976 ۾ لاڳو ٿيو.قانوني نظام انگريزي ڪامن لا سسٽم وارو آھي.

پارليامينٽ ٻن ايوانن واري آهي جن مان ھڪ سينيٽ آھي جنھن جون 31 سيٽون آھن.انھن مان 16 ميمبر حڪمران پارٽي جا مقرر ٿيندا آهن، 9 ميمبر صدر مقرر ڪندو آھي ۽ باقي 6 مخالف ڌر مان مقرر ٿيندا آهن.سينيٽ جو مدو پنج سال ھوندو آھي.ٻيو ايوان ھائوس آف ريپريزنٽيٽوز آھي جنھن جون 42 سيٽون آھن  ميمبر سڌا اليڪشن ذريعي پنجن سالن لاءِ چونڊبا آھن. ملڪ جي وڏي ۾ وڏي عدالت سپريم ڪورٽ آھي جنھن ۾ 12 جج آھن ٻي وڏي عدالت ھاء ڪورٽ آھي جنھن ۾ 24 جج آھن سي آء اي فيڪٽس بڪ.

حوالا

زمرو:ٽرينيڊاڊ ۽ ٽوباگو
زمرو:ملڪ
زمرو:وچ آمريڪا جا ملڪ
زمرو:اتر آمريڪا جا ملڪ
زمرو:گڏيل قومن جا ڀاتي ملڪ
زمرو:دولت مشترڪه جون رڪن قومون